作者:皮日休
標題:太湖詩：以毛公泉一瓶獻上諫議因寄
內容:劉根昔成道，茲塢四百年。毿毿被其體，號為綠毛仙。因思清泠汲，鑿彼岝峉巔。五色既煉矣，一勺方鏗然。既用文武火，俄窮雌雄篇。赤鹽撲紅霧，白華飛素煙。服之生羽翼，倏爾沖玄天。真隱尚有跡，厥祀將近千。我來討靈勝，到此期終焉。滴苦破竇淨，蘚深餘甃圓。澄如玉髓潔，泛若金精鮮。顏色半帶乳，氣味全和鉛。飲之融痞蹇，濯之伸拘攣。有時玩者觸，倏忽風雷顛。素綆絲不短，越罌腹甚便。汲時月液動，擔處玉漿旋。敢獻大司諫，置之鈴閣前。清如介潔性，滌比掃蕩權。炙背野人興，亦思侯伯憐。也知飲冰苦，願受一瓶泉。